Document ID: 32007D0362

ΑΠΌΦΑΣΗ ΤΗΣ ΕΠΙΤΡΟΠΉΣ
της 16ης Μαΐου 2007
για την τροποποίηση της απόφασης 2004/432/ΕΚ σχετικά με την έγκριση των σχεδίων επιτήρησης καταλοίπων των τρίτων χωρών σύμφωνα με την οδηγία 96/23/ΕΚ του Συμβουλίου
[κοινοποιηθείσα υπό τον αριθμό Ε(2007) 2088]
(Κείμενο που παρουσιάζει ενδιαφέρον για τον ΕΟΧ)
(2007/362/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 96/23/ΕΚ του Συμβουλίου, της 29ης Απριλίου 1996, περί της λήψης μέτρων ελέγχου για ορισμένες ουσίες και τα κατάλοιπά τους σε ζώντα ζώα και στα προϊόντα τους και κατάργησης των οδηγιών 85/358/ΕΟΚ και 86/469/ΕΟΚ και των αποφάσεων 89/187/ΕΟΚ και 91/664/ΕΟΚ (1), και ιδίως το άρθρο 29 παράγραφος 1 τέταρτο εδάφιο και το άρθρο 29 παράγραφος 2,
Εκτιμώντας τα ακόλουθα:
(1)
Η οδηγία 96/23/ΕΚ θεσπίζει μέτρα ελέγχου των ουσιών και των ομάδων καταλοίπων που αναφέρονται στο παράρτημα I της εν λόγω οδηγίας. Σύμφωνα με την οδηγία 96/23/ΕΚ, η εγγραφή και η παραμονή στους καταλόγους τρίτων χωρών από τις οποίες τα κράτη μέλη επιτρέπεται να εισάγουν ζώα και πρωτογενή προϊόντα ζωικής προέλευσης που καλύπτονται από αυτή την οδηγία, εξαρτώνται από την υποβολή, από τις ενδιαφερόμενες τρίτες χώρες, σχεδίου που παραθέτει τις εγγυήσεις που προσφέρουν όσον αφορά την επιτήρηση των ομάδων καταλοίπων και ουσιών που αναφέρονται στην εν λόγω οδηγία.
(2)
Η απόφαση 2004/432/ΕΚ της Επιτροπής, της 29ης Απριλίου 2004, σχετικά με την έγκριση των σχεδίων επιτήρησης καταλοίπων των τρίτων χωρών σύμφωνα με την οδηγία 96/23/ΕΚ του Συμβουλίου (2), παραθέτει τις τρίτες χώρες που έχουν υποβάλει σχέδιο επιτήρησης καταλοίπων, στο οποίο αναφέρονται οι εγγυήσεις τις οποίες παρέχουν σύμφωνα με τις απαιτήσεις της εν λόγω οδηγίας.
(3)
Η Σερβία υπέβαλε στην Επιτροπή σχέδια επιτήρησης καταλοίπων όσον αφορά ζώα και προϊόντα ζωικής προέλευσης που δεν παρατίθενται στην απόφαση 2004/432/ΕΚ. Η αξιολόγηση των εν λόγω σχεδίων και οι συμπληρωματικές πληροφορίες που έλαβε η Επιτροπή παρέχουν επαρκείς εγγυήσεις για την επιτήρηση καταλοίπων στην εν λόγω τρίτη χώρα για τα συγκεκριμένα ζώα και προϊόντα. Ως εκ τούτου,τα συγκεκριμένα ζώα και προϊόντα ζωικής προέλευσης θα πρέπει να περιλαμβάνονται στον κατάλογο της εν λόγω απόφασης για τη Σερβία.
(4)
Η Γροιλανδία, η Ναμίμπια και η Παραγουάη ζήτησαν να μην περιληφθούν στον κατάλογο της απόφασης 2004/432/ΕΚ όσον αφορά κάποιες κατηγορίες ζώων και προϊόντων ζωικής προέλευσης. Ως εκ τούτου, οι εγγραφές που αφορούν τα οικεία ζώα και προϊόντα ζωικής προέλευσης θα πρέπει να διαγραφούν από τον κατάλογο για τις εν λόγω τρίτες χώρες.
(5)
Η Κόστα Ρίκα και το Βιετνάμ, που περιλαμβάνονται επί του παρόντος στους καταλόγους όσον αφορά συγκεκριμένα ζώα ή προϊόντα ζωικής προέλευσης δυνάμει της απόφασης 2004/432/ΕΚ δεν έχουν παράσχει στην Επιτροπή τις απαιτούμενες εγγυήσεις για ορισμένα από τα εν λόγω ζώα και προϊόντα ζωικής προέλευσης. Επιπλέον, οι επιθεωρήσεις του Γραφείου Τροφίμων και Κτηνιατρικών Θεμάτων στις εν λόγω τρίτες χώρες αποκάλυψαν σοβαρές ανεπάρκειες όσον αφορά την επιτήρηση καταλοίπων για τα συγκεκριμένα ζώα και προϊόντα. Οι εγγραφές για τα οικεία ζώα και προϊόντα ζωικής προέλευσης θα πρέπει, ως εκ τούτου, να διαγραφούν από τον κατάλογο για τις εν λόγω τρίτες χώρες. Οι οικείες τρίτες χώρες έχουν ενημερωθεί σχετικά.
(6)
Πρέπει να προβλεφθεί μεταβατική περίοδος για την κάλυψη αποστολών ζώων και προϊόντων που προέρχονται από την Κόστα Ρίκα, τη Γροιλανδία, τη Ναμίμπια, την Παραγουάη και το Βιετνάμ και που αποστέλλονται από τις εν λόγω τρίτες χώρες προς την Κοινότητα, πριν από την ημερομηνία εφαρμογής της παρούσας απόφασης, ώστε να καλυφθεί το χρονικό διάστημα που απαιτείται για την άφιξή τους στην Κοινότητα.
(7)
απόφαση 2004/432/ΕΚ πρέπει ως εκ τούτου να τροποποιηθεί ανάλογα.
(8)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα της απόφασης 2004/432/ΕΚ αντικαθίσταται από το κείμενο του παραρτήματος της παρούσας απόφασης.
Άρθρο 2
Οι τροποποιήσεις του καταλόγου που περιλαμβάνεται στο παράρτημα της απόφασης 2004/432/ΕΚ με την παρούσα απόφαση δεν ισχύουν για αποστολές ζώων και προϊόντων που προέρχονται από την Κόστα Ρίκα, τη Γροιλανδία, τη Ναμίμπια, την Παραγουάη και το Βιετνάμ εφόσον ο εισαγωγέας των εν λόγω προϊόντων μπορεί να αποδείξει ότι είχαν αποσταλεί από την οικεία τρίτη χώρα και βρίσκονταν ήδη καθ’ οδόν προς την Κοινότητα πριν από την ημερομηνία έναρξης ισχύος της παρούσας απόφασης.
Άρθρο 3
Η παρούσα απόφαση αρχίζει να ισχύει την έβδομη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 16 Μαΐου 2007.

Labels: 17
5
20
0
3
6